ฉบับที่ 17/2563 วันจันทร์ที่ 13 มกราคม 2563

**Monthly Customs Press 4 /2563**

วันนี้ (วันที่ 13 มกราคม 2563) เวลา 13.30 น. ณ ศูนย์แถลงข่าว ชั้น 2 อาคาร 1 กรมศุลกากร   
นายชัยยุทธ คำคุณ ที่ปรึกษาด้านพัฒนาระบบควบคุมทางศุลกากร ในฐานะโฆษกกรมศุลกากร กล่าวว่า อธิบดีกรมศุลกากร มีนโยบายให้มีการประชาสัมพันธ์เชิงรุก เพื่อสร้างการรับรู้ ความเข้าใจแก่ประชาชน และผู้มีส่วนเกี่ยวข้องในเชิงนโยบาย โครงการ และประเด็นต่าง ๆ โดยมอบหมายให้คณะโฆษกกรมศุลกากรและหน่วยงานที่เกี่ยวข้องร่วมดำเนินการ และได้กำหนดให้มีการแถลงข่าวประจำทุกเดือน สำหรับประเด็นที่น่าสนใจ **ในการแถลงข่าวประจำเดือนมกราคม 2563 (Monthly Customs Press 4 /2563)** ได้แก่ **(1) ผลการตรวจพบการกระทำความผิดประจำเดือนธันวาคม 2562 (2) กรมศุลกากรยึดมะพร้าว ลักลอบเข้าประเทศกว่า 20 ตัน (3) กรมศุลกากรตรวจค้นโกดังสินค้า พบสินค้าละเมิดเครื่องหมายการค้า มูลค่ากว่า 30 ล้านบาท (4) กรมศุลกากรเปิดทดลองใช้ระบบ Customs Chatbot นายอากร** โดยมีรายละเอียดในเรื่องต่าง ๆ ดังนี้

**(1) ผลการตรวจพบการกระทำความผิดประจำเดือนธันวาคม 2562**

ตามที่ นายกฤษฎา จีนะวิจารณะ อธิบดีกรมศุลกากร มีนโยบายสำคัญในการเร่งรัดปราบปราม  
การลักลอบและหลีกเลี่ยงนำสินค้าเข้ามาในราชอาณาจักรโดยมิผ่านพิธีการศุลกากรโดยถูกต้อง เพื่อความเป็นธรรม  
ในการจัดเก็บภาษี ปกป้องสังคมและสิ่งแวดล้อม จึงสั่งการให้หน่วยงานในสังกัดพร้อมหน่วยปฏิบัติการวางแผน  
ตรวจค้นจับกุมอย่างเข้มงวดเป็นพิเศษ เพื่อสกัดกั้นป้องกันและปราบปรามการกระทำความผิดตาม พ.ร.บ. ศุลกากร   
พ.ศ. 2560 และกฎหมายอื่นที่เกี่ยวข้อง ไม่ว่าจะเป็น สินค้าเกษตร น้ำมัน ยาเสพติด IPRs และสินค้าละเมิดอนุสัญญา CITES โดยสืบสวนหาข่าวและออกลาดตระเวนด้วยรถยนต์ ตรวจค้นรถบรรทุก โกดัง บ้านเรือน แหล่งจำหน่าย สถานที่เก็บรักษาที่เชื่อได้ว่ามีของผิดกฎหมายเก็บซุกซ่อนอยู่ อีกทั้งยังมีแผนการป้องกันและปราบปรามสินค้าดังกล่าว  
ในช่วงเวลาซึ่งมีความเสี่ยงที่เพิ่มขึ้นในการลักลอบ นอกจากนี้ มีการบูรณการกับหน่วยงานบังคับใช้กฎหมายอื่น  
ทั้งในและต่างประเทศอย่างต่อเนื่อง อาทิ ทหาร กอ.รมน. ปปส. บช.ปส. กรมอุทยานแห่งชาติ สัตว์ป่า และพันธุ์พืช สำนักงานสภาความมั่นคงแห่งชาติ สถานทูตต่างๆ Interpol DEA เป็นต้น เพื่อแลกเปลี่ยนข้อมูลการข่าวระหว่างกัน

**สำหรับเดือนธันวาคม 2562** กรมศุลกากรตรวจพบการกระทำผิดตามกฎหมายศุลกากรหรือกฎหมายอื่นที่เกี่ยวข้องกับศุลกากรได้ทั้งสิ้น **1,633 คดี** คิดเป็นมูลค่ารวมทั้งสิ้น **102 ล้านบาท** เป็นจำนวนคดีจากการลักลอบร้อยละ **30.2** จากการหลีกเลี่ยงร้อยละ **69.8** ทั้งนี้ มีสินค้าที่มีมูลค่าการ**ลักลอบนำเข้า**ที่สำคัญได้แก่ นาฬิกาข้อมือ บุหรี่ กระเป๋าชนิดต่าง ๆ ส่วนสินค้าที่มีมูลค่าการ**ลักลอบส่งออก**ที่สำคัญ ได้แก่ เมทแอมเฟตามีน

**สำหรับผลงานที่น่าสนใจในช่วงเดือนธันวาคม 2562 มีดังนี้**

**1.ยาเสพติด**

1.1 เมื่อวันที่ 24 ธันวาคม 2562 กรมศุลกากร ได้สืบสวนติดตามข้อมูลของกลุ่มผู้เดินทางที่มีความเสี่ยงในการลักลอบนำยาเสพติดเข้ามาในประเทศไทย โดยได้ทำการตรวจสอบผู้โดยสารต้องสงสัยชาวกิเนียน เดินทาง  
มาจากประเทศกินี ปลายทางกรุงเทพ ผลการตรวจสอบพบว่าผู้โดยสารคนดังกล่าวน่าจะเป็นผู้ที่ลักลอบยาเสพติดด้วยวิธีการกลืน จึงนำตัวไปตรวจสอบด้วยเครื่องเอกซเรย์ร่างกาย ผลการตรวจสอบพบสิ่งแปลกปลอมจำนวนมากในช่องท้อง   
ซึ่งต่อมาผู้ต้องสงสัยได้ถ่ายวัตถุแปลกปลอมออกมา ผลการตรวจสอบด้วย Raman Spectrometer ให้ผลเป็นโคคาอีน   
(ยาเสพติดให้โทษประเภท 2) และต่อมาผู้ต้องหาได้ถ่ายยาเสพติดออกมาต่อเนื่อง รวมทั้งสิ้นจำนวน 42 ก้อน น้ำหนัก 575 กรัม จึงนำตัวผู้ต้องหาพร้อมโคคาอีน จำนวนดังกล่าว มูลค่า 1.275 ล้านบาท ส่งพนักงานสอบสวนดำเนินคดีต่อไป

/1.2 เมื่อวัน...

-2-

1.2 เมื่อวันพฤหัสบดีที่ 26 ธันวาคม 2562 กรมศุลกากร ได้ตรวจพบพัสดุต้องสงสัย ณ ส่วนบริการศุลกากรไปรษณีย์ สำนักงานศุลกากรกรุงเทพ จำนวน 1 หีบห่อ ต้นทางประเทศสโลเวเนีย สำแดงชนิดของเป็น LED   
แต่ผลการตรวจพบเป็นเม็ดยาสีฟ้า ซึ่งเป็นยาเสพติดให้โทษประเภท 1 (Ecstasy) จำนวน 1,010 เม็ด และกัญชาแห้ง จำนวน 285 กรัม ซุกซ่อนอยู่ในป้ายไฟ LED กรมศุลกากรจึงร่วมกับหน่วยงานอื่นๆ ประกอบด้วย สำนักงาน ป.ป.ส. กองบัญชาการตำรวจปราบปรามยาเสพติด และศูนย์รักษาความปลอดภัย กองบัญชาการกองทัพไทย ดำเนินการขยายผลไปยังผู้รับปลายทาง พบว่า ผู้ต้องหาเป็นบุคคลเดียวกันกับผู้ต้องสงสัยที่จำหน่ายยาเสพติดตามสถานบันเทิง จึงได้นำตัวผู้ต้องหาส่งพนักงานสอบสวนดำเนินคดีต่อไป

**2.สินค้าเกษตร**

2.1 เมื่อวันที่ 2 ธันวาคม กรมศุลกากร ได้จับกุมรถบรรทุกพ่วง บรรทุกข้าวสารเหนียว จำนวน 660 กระสอบ กระสอบละประมาณ 48 กก. ลักลอบหนีศุลกากร บริเวณริมถนนมิตรภาพ(ขาเข้า กทม.) ต.ธารปราสาท   
อ.โนนสูง จ.นครราชสีมา มูลค่ารวมกว่า 1.3 ล้านบาท และเจ้าของของได้มาทำความตกลงระงับคดีโดยยกของกลาง  
ให้เป็นของแผ่นดินเสร็จสิ้นแล้ว

2.2 เมื่อวันที่ 26 ธันวาคม 2562 กรมศุลกากร ได้ตรวจค้น โกดังแห่งหนึ่ง ตำบลบางเลน อำเภอบางเลน จังหวัดนครปฐม พบสินค้าเกษตรประเภทหอมแขกพม่า จำนวน  740 กระสอบ น้ำหนักโดยประมาณ 6 ตัน มีเมืองกำเนิดต่างประเทศ  ไม่มีหลักฐานการผ่านพิธีการศุลกากรมาแสดงขณะตรวจค้น รวมมูลค่ากว่า 3 แสนบาท และเจ้าของโกดัง  
ได้มารับทราบข้อกล่าวหาพร้อมระงับคดีกับกรมศุลกากรเพื่อดำเนินการตามกฎหมายต่อไปเป็นที่เรียบร้อยแล้ว

**(2) กรมศุลกากรยึดมะพร้าว ลักลอบเข้าประเทศกว่า 20 ตัน**

ตามที่กรมศุลกากรได้มีนโยบายสำคัญในการปราบปรามสินค้าลักลอบ หลีกเลี่ยงอากร ข้อห้าม ข้อจำกัด เพื่อความเป็นธรรมในการจัดเก็บภาษี ปกป้องสังคมและสิ่งแวดล้อม และเข้มงวดพิเศษในการสกัดกั้นป้องกันและปราบปรามการลักลอบนำเข้า สินค้าเกษตร และสินค้าควบคุมการนำเข้าและขนย้าย นายกฤษฎา จีนะวิจารณะ อธิบดีกรมศุลกากร จึงได้สั่งการให้ นายชัยยุทธ คำคุณ ที่ปรึกษาด้านพัฒนาระบบควบคุมทางศุลกากร โดยมอบหมายให้นายธาดา ชุมไชโย ผู้อำนวยการกองสืบสวนและปราบปราม นายไชยทัต นิวาศะบุตร รักษาการผู้เชี่ยวชาญด้านการสืบสวนและปราบปราม และนายศิริศักดิ์ ตั้งสุภากิจ ผู้อำนวยการส่วนสืบสวนปราบปราม 1 ให้เข้มงวดกวดขันในการสืบสวนและปราบปรามการลักลอบนำเข้าและขนส่งสินค้าพืชเกษตร นั้น

เมื่อวันพุธที่ 8 มกราคม 2563 เวลา 04.00 น. กรมศุลกากร โดยเจ้าหน้าที่ศูนย์ปราบปรามปราณบุรี ฝ่ายสืบสวนปราบปราม 2 ส่วนสืบสวนปราบปราม 1 กองสืบสวนและปราบปราม ได้ทำการตรวจค้นรถ 6 ล้อบรรทุก และได้ยึดผลมะพร้าวปอกเปลือก จำนวน 11 ตัน ที่บรรทุกมาพร้อมกับรถคันดังกล่าวในบริเวณพื้นที่ใกล้เคียงของ  
ด่านตรวจของศุลกากรปราณบุรี

ต่อมา เมื่อวันศุกร์ที่ 10 มกราคม 2563 เวลา 03.00 น. เจ้าหน้าที่ศูนย์ปราบปรามปราณบุรี ได้ตรวจค้นรถ 10 ล้อบรรทุก และยึดผลมะพร้าวปอกเปลือก ได้เพิ่มอีกจำนวน 9 ตัน รวม 2 วัน ยึดได้ทั้งหมด 20 ตัน   
คิดเป็นมูลค่าประมาณ 280,000 บาท โดยที่มะพร้าวปอกเปลือกดังกล่าว ลักษณะสินค้ามีเมืองกำเนิดต่างประเทศ   
ไม่มีหลักฐานการผ่านพิธีการศุลกากรอย่างถูกต้องมาแสดง และจัดเป็นสินค้าควบคุมการนำเข้าและขนย้าย ต้องปฏิบัติตามมาตรการการจัดระเบียบในการนำเข้าของกระทรวงพาณิชย์ เจ้าหน้าที่ศูนย์ปราบปรามปราณบุรีจึงได้ทำการ  
ยึดของดังกล่าวเพื่อดำเนินการตามกฎหมายต่อไป

/ (3) กรมศุลกากร...

-3-

**(3) กรมศุลกากรตรวจค้นโกดังสินค้าพบสินค้าละเมิดเครื่องหมายการค้ามูลค่ากว่า 30 ล้านบาท**

ตามที่กรมศุลกากรได้มีนโยบายสำคัญในการปราบปรามสินค้าลักลอบ หลีกเลี่ยงอากร ข้อห้าม ข้อจำกัด เพื่อความเป็นธรรมในการจัดเก็บภาษี ปกป้องสังคมและสิ่งแวดล้อม และเข้มงวดพิเศษในการสกัดกั้นป้องกันและปราบปรามการลักลอบนำเข้า สินค้าเกษตร และสินค้าควบคุมการนำเข้าและขนย้าย นายกฤษฎา จีนะวิจารณะ   
ได้มอบนโยบายให้เพิ่มประสิทธิภาพในการจัดเก็บภาษีและป้องกันการลักลอบนำเข้าสินค้าในเขตพื้นที่ของสำนักงานศุลกากรภาคที่ 1 ดังนั้น นายกิตติ สุทธิสัมพันธ์ รองอธิบดีกรมศุลกากร รักษาการในตำแหน่งที่ปรึกษาด้านการพัฒนาและบริหารการจัดเก็บภาษี จึงได้มอบหมายให้ นายพงศ์เทพ บัวทรัพย์ ผู้อำนวยการสำนักงานศุลกากรภาคที่ 1 และนายดิเรก คชารักษ์ ผู้อำนวยการส่วนควบคุมทางศุลกากร สั่งการให้ นายประทีป สมมัง หัวหน้าฝ่ายสืบสวนและปราบปราม พร้อมด้วยเจ้าหน้าที่ฝ่ายสืบสวนและปราบปรามส่วนควบคุมทางศุลกากร สำนักงานศุลกากรภาคที่ 1 ทำการสกัดกั้นและจับกุมสินค้าลักลอบหนีศุลกากรเข้ามาในราชอาณาจักรโดยเคร่งครัด

โดยในวันเสาร์ที่ 11 มกราคม 2563 เจ้าหน้าที่ศุลกากรฝ่ายสืบสวนและปราบปราม ส่วนควบคุมทางศุลกากร สำนักงานศุลกากรภาคที่ 1 นำโดย นายประทีป สมมัง หัวหน้าฝ่ายสืบสวนและปราบปรามร่วมกับ เจ้าหน้าที่ด่านศุลกากรอรัญประเทศ บูรณาการร่วมกับ จนท.ทหาร กกล.บูรพา, กรม.ทพ.12, สภ.คลองลึก, กก.1 บก. ปอศ. ฝ่ายปกครอง อ.อรัญประเทศ ได้ทำการตรวจค้นโกดังสินค้า ต.ป่าไร่ อ.อรัญประเทศ จ.สระแก้ว พบสินค้าละเมิดเครื่องหมายการค้า **รวมมูลค่ากว่า 30 ล้านบาท**

**(4) กรมศุลกากร เปิดทดลองใช้ระบบ Customs Chatbot นายอากร**

กรมศุลกากรได้พัฒนาระบบการตอบคำถามและให้บริการข้อมูลด้านศุลกากรโดยอัตโนมัติ หรือ Customs Chatbot เพื่อพัฒนากระบวนงานในการให้บริการให้มีขีดสมรรถนะสูงและทันสมัย มีประชาชน  
เป็นศูนย์กลาง สอดคล้องกับการพัฒนาองค์กรสู่ Customs 4.0 โดย Chatbot ที่พัฒนาขึ้นจะสามารถเพิ่มประสิทธิภาพในการประชาสัมพันธ์และการให้บริการด้านข้อมูลข่าวสารในด้านต่าง ๆ ทั้งด้านพิธีการศุลกากร พิกัดอัตราศุลกากร กฎหมายศุลกากร กฎว่าด้วยถิ่นกำเนิดสินค้า สิทธิประโยชน์ทางภาษีอากรในด้านต่าง ๆ เช่น คลังสินค้าทัณฑ์บน เขตปลอดอากร เขตประกอบการเสรี การขอคืนอากร ซึ่งการนำระบบ Customs Chatbot มาใช้ในการตอบคำถามโดยอัตโนมัติจะสามารถเข้าถึงผู้รับบริการได้อย่างทั่วถึง ตลอด 24 ชั่วโมง โดยไม่ต้องเดินทางมาติดต่อในวันเวลาราชการ สามารถลดเวลาและค่าใช้จ่ายของผู้รับบริการ **โดยกรมศุลกากรจะมีการจัดงานเปิดตัวระบบ Customs Chatbot นายอากร ในวันที่ 30 มกราคม 2563 ณ ห้องโถง อาคาร 1 กรมศุลกากร**